b'\n_START_ARTICLE_\nMercedes-Benz CL 203\n_START_SECTION_\nUdvikling\n_START_PARAGRAPH_\nFra november 2000 solgtes C-klasse Sportscoup\xc3\xa9 med fem forskellige motorer, heraf fire benzinere og \xc3\xa9n diesel. I starten kritiseredes pris- og ydelses-forholdet. Designet var coup\xc3\xa9typisk. Ligesom p\xc3\xa5 sedanmodellen steg sidelinjen stejlt op og endte i en h\xc3\xb8j bagende, som dog h\xc3\xa6mmede udsynet bagud p\xc3\xa5 grund af den monterede spoiler. Instrumentbr\xc3\xa6ttet var bortset fra kombiinstrumentets bekl\xc3\xa6dning stort set identisk med sedanversionen._NEWLINE_I midten af 2002 afl\xc3\xb8stes C 180 Sportscoup\xc3\xa9\'s 2,0-litersmotor af en 1,8-litersmotor med kompressor og 105 kW (143 hk). Ogs\xc3\xa5 den i C 200 monterede kompressormotor blev let optimeret. C 230 Kompressor fik ligeledes en effektoptimeret 1,8-liters kompressormotor med 141 kW (192 hk)._NEWLINE_I for\xc3\xa5ret 2003 valgte Mercedes-Benz at tilbyde den allerede fra C- og CLK-klasserne kendte 200 CGI i C-klasse Sportscoup\xc3\xa9. 200 CGI var udstyret med en benzinmotor med direkte indspr\xc3\xb8jtning baseret p\xc3\xa5 den 1,8-liters kompressormotor med 125 kW (170 hk). Samme \xc3\xa5r introduceredes CL 203 i to AMG-versioner: C 30 CDI AMG og C 32 AMG. Introduktionen af C 200 CDI i Sportscoup\xc3\xa9 fandt ligeledes sted i 2003.\n_START_SECTION_\nF\xc3\xb8rste facelift\n_START_PARAGRAPH_\nSportscoup\xc3\xa9 kom i en i samme omfang som sedan og T-model (stationcar) modificeret udgave ud til forhandlerne den 24. april 2004._NEWLINE_B\xc3\xa5de karrosseri, kabine og teknik blev optimeret. P\xc3\xa5 fronten kunne den faceliftede udgave kendes p\xc3\xa5 de nydesignede kofangere med markant lavere luftindtag, k\xc3\xb8lermasken med tre lameller samt forlygterne med klart glas. Bagp\xc3\xa5 blev kun lygterne let modificeret. Sporvidden blev bredere, og styret\xc3\xb8jet, gearkassen og undervognen blev ligeledes optimeret. M\xc3\xa5let var at forbedre k\xc3\xb8reegenskaberne uden indflydelse p\xc3\xa5 komforten._NEWLINE_Instrumentbr\xc3\xa6ttet blev komplet modificeret, da det var nydesignet og derved virkede friskere. Derudover fik Sportscoup\xc3\xa9 et nydesignet rat med tre eger med s\xc3\xb8lvfarvede betjeningstaster. Faceliftet afrundedes med nyt ekstraudstyr p\xc3\xa5 sikkerheds- og komfortsiden. Bi-xenonforlygter samt nye bilradioanl\xc3\xa6g med integreret navigationssystem og som topversion et dvd-underst\xc3\xb8ttet "Comand-System" med ekstra stor farvebilledsk\xc3\xa6rm blev tilf\xc3\xb8jet modelprogrammet._NEWLINE_Med faceliftet kom der ogs\xc3\xa5 nye motorer til. Derved introduceredes C 160 Kompressor med 90 kW (122 hk) som ny basismodel, mens C 200 CGI, C 30 CDI AMG og C 32 AMG p\xc3\xa5 grund af for lave salgstal udgik. C 230 fik en ny 2,5-liters V6-motor uden kompressor med 150 kW (204 hk). C 320\'s 3,2-litersmotor med 160 kW (218 hk) blev ligesom p\xc3\xa5 alle andre Mercedes-Benz-modeller afl\xc3\xb8st af den betydeligt st\xc3\xa6rkere 3,5-litersmotor med 200 kW (272 hk). Ogs\xc3\xa5 C 220 CDI fik en let effektoptimering til 110 kW (150 hk). Samtlige motorer var nu som standard kombineret med en sekstrins manuel gearkasse._NEWLINE_Som ekstraudstyr solgtes to forskellige sportspakker: EVOLUTION og EVOLUTION AMG. Biler med EVOLUTION-pakken kunne kendes p\xc3\xa5 en k\xc3\xb8lergrill med perforerede lameller og et st\xc3\xb8rre endestykke p\xc3\xa5 udst\xc3\xb8dningsr\xc3\xb8ret. I kabinen havde disse biler treeget multifunktionsl\xc3\xa6derrat, aluminiumspyntedele, l\xc3\xa6dergearknop og aluminiumspedaler. Derudover var undervognen s\xc3\xa6nket ca. 15 mm fortil og 5 mm bagtil. Sportspakken EVOLUTION AMG, som ligeledes indeholdt EVOLUTION-pakken, omfattede front- og h\xc3\xa6ksk\xc3\xb8rter fra AMG samt aluf\xc3\xa6lge, ligeledes fra AMG.\n_START_SECTION_\nAndet facelift og nyt navn\n_START_PARAGRAPH_\nDen 17. maj 2008 fik modellen endnu et facelift, og blev fremover solgt under navnet CLC-klasse._NEWLINE_Frontpartiet blev tilpasset den aktuelle C-klasse, ligesom bagenden og kabinen ogs\xc3\xa5 blev modificeret. Karrosseriets grundform og instrumentbr\xc3\xa6ttet forblev u\xc3\xa6ndrede, mens kabinen fik nye detaljer som f.eks. st\xc3\xa6rkere konturierede sportss\xc3\xa6der, mere udbredt brug af pyntedele af b\xc3\xb8rstet aluminium, et nyt sportsrat samt en ny generation af Infotainment-systemer. Til navigationsinformationer kunne der nu leveres en st\xc3\xb8rre farvesk\xc3\xa6rm samt dvd- eller harddisk og tilkoblingsmuligheder for iPod, USB-n\xc3\xb8gle eller SD-kort._NEWLINE_Med undtagelse af CLC 200 Kompressor, som optimeredes til 135 kW (184 hk), fortsatte det \xc3\xb8vrige motorprogram uforandret. Ligesom forg\xc3\xa6ngeren fandtes CLC-klassen med fem forskellige motorer, herunder fire benzinere (105\xe2\x88\x92200 kW) og to dieseler (90\xe2\x88\x92110 kW). Daimler AG havde optimeret disse i detaljer, hvilket nedsatte br\xc3\xa6ndstofforbruget med op til 11 procent._NEWLINE_I 2009 blev CLC 230 omd\xc3\xb8bt til CLC 250 og suppleret af en ny basisbenziner med 95 kW (129 hk). Fra for\xc3\xa5ret 2010 kunne dieselversionerne ikke l\xc3\xa6ngere leveres, hvilket gjorde at modelprogrammet frem til slutningen af 2010 bestod af fem benzinmotorer med effekt mellem 95 og 200 kW._NEWLINE_Fra uge 2, 2011 kunne CLC-klassen ikke l\xc3\xa6ngere bestilles som ny bil, da den sidste nye bil forlod samleb\xc3\xa5ndet allerede i starten af februar.'